HU Az Európai Unió Hivatalos Lapja C 345/79

Az Európai Gazdasági és Szociális Bizottság véleménye – Javaslat tanácsi rendeletre a hozzáadottérték-adó területén történő közigazgatási együttműködésről és csalás elleni küzdelemről szóló 904/2010/EU rendelet módosításáról

(COM(2016) 755 final – 2016/0371 (CNS))

Javaslat tanácsi irányelvre a 2006/112/EK irányelvnek és a 2009/132/EK irányelvnek a szolgáltatásnyújtásra és a termékek távértékesítésére vonatkozó bizonyos hozzáadottértékadó-kötelezettségek tekintetében történő módosításáról

(COM(2016) 757 final – 2016/0370 (CNS))

Javaslat tanácsi irányelvre a 2006/112/EK irányelvnek a könyvekre, újságokra és folyóiratokra alkalmazott hozzáadottértékadó-mérték tekintetében történő módosításáról

(COM(2016) 758 final – 2016/0374(CNS))

(2017/C 345/13)

Előadó: Amarjite SINGH

Felkérés: az Európai Unió Tanácsa, 2016.12.20. és 2016.12.21. Jogalap: az Európai Unió működéséről szóló szerződés 113. cikke Illetékes szekció: „Gazdasági és monetáris unió, gazdasági és társadalmi kohézió” szekció Elfogadás a szekcióülésen: 2017.5.5. Elfogadás a plenáris ülésen: 2017.7.5. Plenáris ülés száma: 527. A szavazás eredménye (mellette/ellene/tartózkodott): 123/1/2

1. Következtetések és ajánlások

1.1. Az EGSZB üdvözli a határokon átnyúló elektronikus kereskedelmet érintő héaszabályozás korszerűsítésére irányuló csomagot, és támogatja mind annak célkitűzéseit, mind pedig azt, hogy a kkv-k problémáinak kezelésére összpontosít. A javasolt szabályok jelentős hatással lesznek az áruk és szolgáltatások online értékesítésével foglalkozó vállalatokra, amelyek így méltányosabb szabályokból, alacsonyabb megfelelési költségekből és a nem uniós vállalatokkal egyenlő versenyfeltételekből profitálhatnak. Hosszú távon a javaslatok hozzájárulnak az EU héarendszerének időtállóvá tételéhez is.

1.2. A szűkített egyablakos héaügyintézés bevezetése jelentős hatással volt a megfelelési költségek csökkentésére. Ugyanakkor ezeket a megtakarításokat a különböző méretű vállalkozások nem feltétlenül azonos mértékben érzékelték. Különösen a kkv-k számára okozott nehézséget a szűkített egyablakos ügyintézés több megfelelési eleme, és komoly aggodalmaiknak adtak hangot. Az EGSZB ezért üdvözölte, hogy a szűkített egyablakos ügyintézés javasolt módosításai orvosolják ezeket az aggodalmakat.

1.3. Tekintve a szűkített egyablakos héaügyintézés révén a határokon átnyúló kereskedelmet folytató vállalkozások megfelelési költségeinek csökkentése terén eddig elért sikereket, természetes lépés annak kiterjesztése a jelenleg még le nem fedett szolgáltatásokra, valamint az Unión belüli árubeszerzésekre és -behozatalokra. A megfelelési költségek potenciális csökkentésén túl ez a kiterjesztés továbbá egyenlő versenyfeltételeket fog megteremteni az e-kereskedelmi vállalkozások számára, ami várhatóan pozitív hatással lesz a kkv-kra. A szűkített egyablakos ügyintézés termékekre történő kiterjesztése megteremti az LVCR-szabályozás (Low Value Consignment Stock Relief – alacsony értékű termékekre vonatkozó adókönnyítés) lehetséges felszámolásának feltételeit, amely a verseny torzulását eredményezte, mivel az Unión kívül letelepedett vállalkozások versenyelőnyt élveznek az Unión belül letelepedettekkel szemben. Az EGSZB ezért üdvözli a szűkített egyablakos ügyintézés javasolt kiterjesztését.

1.4. Az e-kiadványokra alkalmazott héamértékekre vonatkozó szabályok módosításai megszüntetik a fizikai és a nem fizikai kiadványok közötti megkülönböztetést, és biztosítják a semlegességet ezen a piacon. Ugyanakkor, miközben üdvözli a versenytorzulás megszüntetését, az EGSZB szem előtt tartja a kockázatot, amit ez a héaalapra jelent. Az EGSZB megjegyzi továbbá, hogy a javasolt intézkedéseket az Európai Bizottság úgy tekinti, mint az Unió héamérték-struktúrája szélesebb körű reformjának kezdetét, és aggódik az ilyen jellegű deharmonizáció által a határokon átnyúló kereskedelmet folytató vállalkozásokra, különösen a kkv-kra gyakorolt hatás miatt.

2. Háttér

2.1. Az Európai Bizottság új gyakorlati intézkedésekre tett javaslatot a határokon átnyúló elektronikus kiskereskedelmet érintő héaszabályozás korszerűsítésére irányuló csomag részeként. Az intézkedések célja a határokon átnyúló elektronikus kereskedelem támogatása a héamegfelelés terén, azáltal, hogy lebontja az online vállalkozások, különös tekintettel az induló vállalkozások és a kkv-k előtt álló héaakadályokat, valamint fellép a nem Uniós vállalkozások online héacsalásával szemben.

2.2. Ezek az intézkedések különösen az alábbiakat foglalják magukban:

2.2.1. a meglévő szűkített egyablakos ügyintézés módosításai, amelyek lehetővé teszik bizonyos vállalkozások számára, hogy héakötelezettségüknek bármely tagállamban egy olyan digitális online portálon keresztül tegyenek eleget, amely saját illetékes adóhatóságuk felügyelete alatt és saját nyelvükön működik. Ezek a módosítások egy, az EU-n belüli határokon átnyúló értékhatár és új, egyszerűsített megfelelési követelmények bevezetését foglalják magukban;

2.2.2. a meglévő szűkített egyablakos ügyintézésnek az Unión belüli, a jelenleg még le nem fedett szolgáltatásokra, valamint a termékek Unión belüli, illetve harmadik országokból történő távértékesítésére történő kiterjesztése;

2.2.3. az Unión belüli távértékesítésre vonatkozó jelenlegi értékhatárok, valamint az Unión kívülről érkező kis importszállítmányok héamentességének megszüntetése;

2.2.4. a hatályos szabályozás módosítása, lehetővé téve a tagállamok számára, hogy ugyanazt a kedvezményes héamértéket alkalmazzák az e-kiadványok (például e-könyvek és online folyóiratok) esetében, mint azok nyomtatott változatainál.

A szűkített egyablakos héaügyintézés módosításai

2.3. A szűkített egyablakos ügyintézést, amely 2015. január 1-e óta teljesen működőképes, azzal a céllal hozták létre, hogy egyszerűsítse a határokon átnyúló uniós kereskedelmet folytató vállalkozások héamegfelelőséggel kapcsolatos kötelezettségeit. A szűkített egyablakos ügyintézés lehetővé teszi a vállalkozások számára, hogy ahelyett, hogy minden egyes tagállamban, ahol áruikat vagy szolgáltatásaikat értékesítik, nyilvántartásba vétessék magukat, illetve bevallják és befizessék a héát, egyszerűen negyedéves uniós héabevallást nyújtsanak be saját nemzeti hatóságukhoz az interneten keresztül.

2.4. A javasolt módosításokat az Európai Bizottság által 2015 februárja és szeptembere között folytatott intenzív konzultáció előzte meg. Az értékelést, konzultációt, szemináriumokat és hatásértékeléseket magában foglaló eljárás elsősorban arra összpontosított, hogy milyen hatást gyakorolnak a szűkített egyablakos héaügyintézés hatályos szabályai a kkv-kra. Az eljárás feltárta a kkv-k számára problémát jelentő legfőbb területeket – ilyen például az értékhatárok szükségessége, a székhely szerinti ország szabályainak alkalmazása bizonyos konkrét héakötelezettségekre, például a számlázásra vagy a nyilvántartások vezetésére, illetve az ellenőrzések összehangolása –, ezért ezek megjelennek a javasolt módosításokban.

2.5. A javasolt szabályok egy új, 10 000 eurós, Unión belüli határokon átnyúló héa-értékhatárt vezetnének be. Azon online működő vállalatok esetében, amelyek határokon átnyúló értékesítései nem érik el ezt az értékhatárt, ezeket az értékesítéseket belföldi értékesítéseknek fogják tekinteni a hozzáadottérték-adó saját illetékes adóhatóságuk felé történő kiegyenlítése mellett. A megfelelés tekintetében a 100 000 eurónál kevesebb árbevétellel rendelkező elektronikus szolgáltatást nyújtók számára enyhül a két bizonyíték követelménye. Az online értékesítők továbbá a székhely szerinti ország szabályait alkalmazhatják olyan területeken is, mint a számlázás és a nyilvántartások vezetése, megkönnyítve ezáltal a héakötelezettségek betartását, és új, összehangolt ellenőrzéseket fognak bevezetni, megakadályozva, hogy ezekre az értékesítőkre külön nemzeti ellenőrzési megkeresések vonatkozzanak.

A szűkített egyablakos héaügyintézés kiterjesztése

2.6. A szűkített egyablakos ügyintézés jelenleg kizárólag a távközlési, a műsor- és az elektronikus úton nyújtott szolgáltatásokra alkalmazandó. A javasolt módosítások értelmében a szűkített egyablakos ügyintézés alkalmazását kiterjesztenék egyéb Unión belüli szolgáltatásnyújtásokra, valamint a termékek Unión belüli, illetve harmadik országokból történő távértékesítésére is. A javasolt szabályok értelmében a kiterjesztés megvalósítására a szűkített egyablakos ügyintézésre vonatkozó jelenlegi szabályok módosításainak hatálybalépését követően kerül sor, 2021. január 1-i javasolt hatálybalépési időponttal.

2.7. A szűkített egyablakos ügyintézésnek az interneten rendelt importált termékekre történő javasolt kiterjesztése jelentős mértékben megkönnyíti a héa beszedését. Ezért az Európai Bizottság úgy véli, hogy ez a kiterjesztés megteremti a kiscsomagokra vonatkozó adókönnyítési szabályozás, más néven LVCR-szabályozás hatályon kívül helyezésének feltételeit, amely szabályozás a 22 EUR-ig terjedő összértéket meg nem haladó, elhanyagolható értékű importált termékekre héamentességet biztosít. A javaslat ezért ennek a mentességnek 2021. január 1-jétől való megszüntetését irányozza elő.

Az elektronikus kiadványok héamértékeinek módosításai

2.8. A jelenlegi szabályok értelmében a tagállamoknak lehetőségük van arra, hogy a kiadványokat a fizikai adathordozótól függetlenül csökkentett mértékű héamértékkel adóztassák. A héairányelv azonban megakadályozza a tagállamokat abban, hogy ugyanazokat a héamértékeket alkalmazzák az elektronikus kiadványokra, mint amelyeket jelenleg a fizikai kiadványokra is alkalmaznak. Ezt a nézetet erősítette meg az Európai Unió Bírósága számos nemrég hozott ítéletében, amelyek a kedvezményes mértékeknek több tagállam által elektronikus kiadványokra történő alkalmazásával foglalkoztak (1).

2.9. A javasolt szabályok értelmében lehetővé válik a tagállamok számára, hogy az elektronikus kiadványok héamértékét a nyomtatott kiadványokra vonatkozóan jelenleg hatályban lévő héamértékhez igazítsák, az alkalmazott mértéktől függetlenül. Ez a javaslat az elektronikus kiadványok kezelésének a fizikai kiadványok kezelésével való összehangolása különböző lehetőségeinek vizsgálatát követően született, és lehetővé teszi a tagállamok számára, hogy az 5 %-os minimális mérték alatti, kedvezményes mértéket alkalmazzanak, amennyiben a minimummérték alatti mértéket alkalmaznak a fizikai könyvekre.

2.10. A fenti javaslatok három jogalkotási eszközt módosítanak, nevezetesen: — a Tanács 2006/112/EK irányelve (2006. november 28.) a közös hozzáadottértékadó-rendszerről (héairányelv) (2), — a Tanács 904/2010/EU rendelete (2010. október 7.) a hozzáadottérték-adó területén történő közigazgatási együttműködésről és csalás elleni küzdelemről (3), — a Tanács 2009/132/EK irányelve (2009. október 19.) a 2006/112/EK irányelv 143. cikke b) és c) pontja hatályának meghatározásáról bizonyos termékek végleges behozatalára kivetett hozzáadottérték-adó alóli mentességek tekintetében (4).

2.11. Becslések szerint a teljes csomag 2021-ig évente 7 milliárd euróval növeli a tagállamok héabevételeit és évente 2,3 milliárd euróval csökkenti a vállalkozások adminisztratív terheit.

3. Általános megjegyzések

3.1. A héa az EU-tagállamok fő bevételi forrásainak egyike, amely jelenleg e bevételek több mint 20 %-át teszi ki, ami több mint 10 %-os növekedést jelent 1995 óta (5). A gazdasági és pénzügyi válság nyomán növekedett az adó viszonylagos fontossága a tagállamok bevételei között, mivel azok a költségvetési problémák kezelése érdekében a héapolitikához fordultak. 2008 és 2014 között huszonhárom tagállam növelte héamértékeit és/vagy szélesítette a héaalapját (6). A héa jelentős és növekvő szerepet játszik a tagállamok államháztartásának fenntarthatóságában, valamint a jóléti kiadások megőrzésében.

3.2. Alapvető fontosságú a héaalap megóvása mind a csalás potenciális eseteivel, mind pedig saját, a kedvezményes mértékek kiterjedt használatából eredő eróziójával szemben. 2014-ben a 27 EU-tagállam héabevétel-kiesésének becsült összege 159,5 milliárd euro, a teljes héabevétel 14 %-a volt (7). A héabevétel-kiesés magában foglalja az adóbevételek például tévedés, csőd vagy adókikerülés miatti veszteségeit is, de fő alkotóelemét az adócsalás adja. A héaalap eróziója a 27 EU-tagállamban szintén magas: az összes fogyasztás közel 50 %-a adózatlan, illetve alacsonyabb héamértékkel adóztatott.

3.3. Az EGSZB ezért üdvözli a határokon átnyúló elektronikus kereskedelmet érintő héaszabályozás korszerűsítésére irányuló csomagot, és támogatja mind annak célkitűzéseit, mind pedig azt, hogy a kkv-k problémáinak kezelésére összpontosít. A javasolt szabályok jelentős hatással lesznek az áruk és szolgáltatások online értékesítésével foglalkozó vállalatokra, amelyek így méltányosabb szabályokból, alacsonyabb megfelelési költségekből és a nem uniós vállalatokkal egyenlő versenyfeltételekből profitálhatnak. Hosszú távon a javaslatok hozzájárulnak az EU héarendszerének időtállóvá tételéhez is.

A szűkített egyablakos héaügyintézés módosításai

3.4. A szűkített egyablakos héaügyintézés fokozatos végrehajtása – amelynek legutolsó szakasza 2015. január 1-én lépett hatályba – az EU héarendszerének legjelentősebb módosítása a fiskális határok 1993. évi megszüntetése óta. A rendszer lehetővé teszi a különböző tagállamokban működő vállalkozások számára, hogy egy tagállamot, a székhelyük szerinti tagállamot válasszanak ki egyedüli kapcsolattartási pontként a héaazonosításra, a héabevallásra és az összes tagállamban teljesítendő héafizetésre.

3.5. A szűkített egyablakos héaügyintézés végrehajtásának az Európai Bizottság által végzett értékelése megerősíti, hogy az intézkedés jelentős hatással volt a megfelelési költségek csökkentésére. A szűkített egyablakos ügyintézés az alternatívához – a közvetlen nyilvántartásba vételhez és fizetéshez – képest 500 millió eurót takarított meg a vállalkozások számára, vállalkozásonként átlagosan 41 000 eurót, ami az ehhez kapcsolódó költségek 95 %-os csökkenését jelenti.

3.6. Ugyanakkor ezeket a megtakarításokat a különböző méretű vállalkozások nem feltétlenül azonos mértékben érzékelték. Az Európai Bizottság által folytatott konzultációk azt mutatják, hogy a kkv-k számára – bár potenciálisan a nyilvántartásba vételi követelmények csökkentésének haszonélvezői – nehézséget okozott a szűkített egyablakos ügyintézés több megfelelési eleme. Ezek a nehézségek fokozottan jelentkeztek az olyan tagállamokban székhellyel rendelkező kkv-knál, ahol a héanyilvántartási értékhatár magasabb – ilyen például az Egyesült Királyság.

3.7. Az EGSZB üdvözölte, hogy a szűkített egyablakos ügyintézés javasolt módosításai orvosolják ezeket az aggodalmakat.

A szűkített egyablakos héaügyintézés kiterjesztése

3.8. A szűkített egyablakos héaügyintézés kiterjesztését az Európai Bizottság 2011 óta kiemelt prioritásként kezelte (8). Tekintve a szűkített egyablakos ügyintézés révén a határokon átnyúló kereskedelmet folytató vállalkozások megfelelési költségeinek csökkentése terén eddig elért sikereket, természetes lépés annak kiterjesztése a jelenleg még le nem fedett szolgáltatásokra, valamint az Unión belüli árubeszerzésekre és -behozatalokra.

3.9. A megfelelési költségek potenciális csökkentésén túl ez a kiterjesztés továbbá egyenlő versenyfeltételeket fog megteremteni az e-kereskedelmi vállalkozások számára, ami várhatóan pozitív hatással lesz a kkv-kra. A kiterjesztés megszünteti a szűkített egyablakos ügyintézést a jelenlegi szabályok mellett is használni képes elektronikus kereskedelmi vállalkozások és azon vállalkozások közötti eltérést, amelyek szintén határokon átnyúló elektronikus kereskedelmet folytatnak, azonban az általuk kínált szolgáltatások vagy áruk jellegéből adódóan mostanáig nem tudták igénybe venni ugyanezen megfelelési előnyöket. A kiterjesztésből ezen felül szintén profitálhatnak a különféle határokon átnyúló kereskedelmet folytató elektronikus kereskedelmi vállalkozások is, amelyek mostanáig kétféle, azaz a szűkített egyablakos ügyintézés, valamint a szokásos szabályozás szerinti megfelelési kötelezettség hatálya alá tartoztak, akikre mostantól csak egy szabályrendszer – a szűkített egyablakos ügyintézés szabályai – vonatkoznak.

3.10. A szűkített egyablakos héaügyintézés termékekre való kiterjesztése megteremti az LVCR-szabályozás lehetséges felszámolásának feltételeit. Míg ez a szabályozás az örvendetes egyszerűsítést jelentette a múltban, az előnyeit élvező áruk mennyisége a jelentések szerint 286 %-kal nőtt az 1999 és 2013 közötti időszak során, amelyet minden bizonnyal az egyének online vásárlásának növekedése magyaráz (9). Ez a növekedés valamennyi tagállamban az elmaradt héabevétel növekedését eredményezte.

3.11. Az LVCR-szabályozás emellett a verseny torzulását eredményezte, mivel az Unión kívül letelepedett vállalkozások versenyelőnyt élveznek az Unión belül letelepedettekkel szemben. Ez a versenyelőny két további nem kívánt következményhez vezetett, nevezetesen az LVRC-szabályozással való visszaéléshez, valamint a kereskedelem és az import szerkezetének torzulásához.

3.12. Az EGSZB ezért üdvözli a szűkített egyablakos ügyintézés javasolt kiterjesztését.

Az elektronikus kiadványok héamértékeinek módosításai

3.13. A héairányelvben meghatározott, kedvezményes héamértékkel adózó termékek listája 1992-re nyúlik vissza. A technológiában és a fogyasztói magatartásban az elmúlt huszonöt évben bekövetkezett változások számos jogi nehézséget eredményeztek a listán szereplő tételek értelmezését illetően. Ezek a jogi nehézségek számos jogvitához vezettek az Európai Unió Bírósága szintjén.

3.14. A Bíróság számos, nemrég hozott ítéletében arra a következtetésre jutott, hogy a fizikai kiadványok listáján szereplő tételek jogértelmezés révén nem terjeszthetőek ki az elektronikus kiadványokra, ezért kizárólag a héairányelv jelenlegi szabályainak módosításával érhető el ez a cél.

3.15. A javasolt szabályok megszüntetik a fizikai és a nem fizikai kiadványok közötti megkülönböztetést, és biztosítják a semlegességet ezen a piacon. Ugyanakkor, miközben üdvözli a versenytorzulás megszüntetését, az EGSZB szem előtt tartja a kockázatot, amit ez a héaalapra jelent. Az elektronikus kiadványok felvétele a kedvezményes mértékkel adózó tételek listájára nem pusztán azonnali bevételkiesést fog okozni, hanem lehetőséget is teremt az amelletti érvelésre, hogy egyéb tételek is felkerüljenek a listára, ezáltal még tovább erodálva a héaalapot. Emellett az 5 %-os minimummérték alatti kedvezményes mértékek alkalmazásának kiterjesztése az elektronikus kiadványokra azokban az esetekben, amikor a fizikai könyvekre is ilyen mértékeket alkalmaznak, további, a minimummérték alatti mértékek alkalmazására irányuló kérelmekhez vezethet. Ez a fejlemény fellazítaná a minimummérték érvényesítését, ami szintén az alap tovább erózióját eredményezné.

3.16. Az EGSZB megjegyzi továbbá, hogy a javasolt intézkedéseket az Európai Bizottság úgy tekinti, mint az Unió héamérték-struktúrája szélesebb körű reformjának kezdetét (10). Míg jelenleg két lehetőséget vizsgálnak, ez a szélesebb körű reform a héamértékek tényleges deharmonizálásával további szabadságot és rugalmasságot biztosítana a tagállamok számára a kedvezményes mértékek alkalmazása tekintetében.

3.17. Az EGSZB aggódik az ilyen jellegű deharmonizáció által a határokon átnyúló kereskedelmet folytató vállalkozásokra, különösen a kkv-kra gyakorolt hatás miatt, amelyek számára nehézséget okozna a termékeikre szerte az EU-ban alkalmazandó héamértékek megállapítása.

3.18. Az EGSZB azt is figyelembe veszi, hogy az EUMSZ 113. cikke, amely az Unió héaszabályozása elfogadásának jogalapját alkotja, kizárólag a héaharmonizálásra irányuló jogszabályoknak a belső piac létrehozását és fejlesztését célzó elfogadása tekintetében biztosít hatáskört az EU-intézményeknek.

4. Részletes megjegyzések

A szűkített egyablakos héaügyintézés módosításai

4.1. A magas értékhatárt alkalmazó országokban székhellyel rendelkező kkv-k esetében a szűkített egyablakos ügyintézés végrehajtása azt eredményezte, hogy most először kellett nyilvántartásba kell vétetniük magukat a héa tekintetében, illetve eleget tenni a héakötelezettségeknek. Mivel közülük sokan azzal szembesültek, hogy az új megfelelési költségek a vállalkozásuk ellehetetlenülését eredményezhetik, mikrovállalkozások egy csoportja – amelyek közül sokat az Egyesült Királyságban alapítottak – nyomásgyakorló csoportot hozott létre (11) azzal a céllal, hogy felhívják az uniós intézmények és az Egyesült Királyság adóhatóságának figyelmét aggodalmaikra.

4.2. Üdvözlendő és mindenképp egyszerűsíti a kisvállalkozások és a részidős vállalkozások működését a 10 000 eurós küszöb meghatározása, amelynek eléréséig a kkv-k dönthetnek úgy, hogy a saját országuk héaszabályait követik. Az EGSZB azonban, miközben üdvözli ezt az alkalmazkodást a mikrovállalkozások igényeihez, annak is tudatában van, hogy a tevékenységüket kezdő, növekvő vállalkozások hamar túl tudják lépni ezt a határt.

A szűkített egyablakos héaügyintézés kiterjesztése

4.3. Az LVRC-szabályozással való jelentős visszaélést jelentettek az Egyesült Királyságban (a Csatorna-szigeteken keresztül) és Finnországban (az Åland-szigetek felől), ahol is a vállalatok működésük székhelyét az Unión kívülre tették át, hogy igénybe vehessék a szabályozást (12). Ez a visszaélés további versenyhátrányt okoz az Unión belüli vállalatok számára, különös tekintettel a kkv-kra, amelyek általában jobban érintettek. 2010-ben egyesült királysági kkv-k egy csoportja kampányt indított az LVCR-rel a Csatorna-szigeteken folyó állítólagos visszaélések ellen (13).

4.4. Újabban egy másik, egyesült királysági kkv-k alkotta csoport, a „VAT Fraud” (14) hívta fel a figyelmet a nem uniós kereskedők által online elkövetett, az LVCR-szabályozáshoz kapcsolódó állítólagos csalás okozta problémákra. Bár a csalás olyan értékű árukat érint, amelyek kívül esnek a szabályozáson, azt állítják, hogy a szabályozás léte akadályozza a héabehajtást, mivel a vámtisztviselők számára nehézséget jelent annak megállapítása, hogy mely szállítmányok esnek a szabályozás hatálya alá.

4.5. Az LVCR-szabályozás emellett több tagállamban – konkrétan Szlovéniában, Németországban, Svédországban, Dániában és az Egyesült Királyságban – állítólagosan hatással volt a fogyasztók kereskedelmi sémáira és behozatali viselkedésére (15).

Az elektronikus kiadványok héamértékeinek módosításai

4.6. A kedvezményes mértékkel adózó tételek listáján szereplő tételek értelmezésével kapcsolatos jogi nehézségek mögött az EU héarendszerének alapvető dilemmája áll: inkább a versenyfeltételek lehetséges torzulását küszöböljük-e ki a kedvezményes mértékkel adózó tételek listája körének kiterjesztésével, tovább erodálva a héaalapot; vagy tovább korlátozzuk-e ezen tételek körét, megóvva az adóalapot, ám megengedve eközben a verseny torzulását.

4.7. Az Európai Unió Bírósága kazuisztikus megközelítést alkalmaz ezen értelmezésbeli nehézségek kapcsán. Ugyanakkor az elektronikus kiadványok listára való felvételével kapcsolatos ítéleteiben a Bíróság arra a következtetésre jutott, hogy a lista hatóköre nem terjeszthető ki ezekre a tételekre, így tehát a szabályok szigorú jogértelmezését alkalmazta.

Kelt Brüsszelben, 2017. július 5-én. az Európai Gazdasági és Szociális Bizottság elnöke Georges DASSIS

(1) A C-219/13. sz., K Oy ügy; a C-479/13 sz., Bizottság kontra Franciaország ügy; a C-502/13. sz., Bizottság kontra Luxemburg ügy; és a C-390/15. sz., RPO-ügy.

(2) HL L 347., 2006.12.11., 1. o.

(3) HL L 268., 2010.10.12., 1. o.

(4) HL L 292., 2009.11.10., 5. o.

(5) R. de la Feria: „Blueprint for Reform of VAT Rates in Europe” [Tervezet az európai héamértékek reformjáról], 2015, Intertax 43(2), 154–171.

(6) Ugyanott.

(7) CASE: Study and Reports on the VAT Gap in the EU-28 Member States: 2016 Final Report [A héabevétel-kiesés vizsgálata a 28 uniós tagállamban és az erről szóló jelentések: 2016. évi végleges jelentés], TAXUD/2015/CC/131, 2016.

(8) A Bizottság közleménye az Európai Parlamentnek, a Tanácsnak, és az Európai Gazdasági és Szociális Bizottságnak a héa jövőjéről – Úton egy egyszerűbb, stabilabb és hatékonyabb, az egységes piacra szabott héa-rendszer felé (COM(2011) 851 final, 2011. december 6.).

(9) E&Y: Assessment of the Application and Impact of the VAT Exemption for Importation of Small Consignment [A kisebb csomagok behozatalára vonatkozó héamentesség alkalmazásának és hatásának értékelése], 7. sz. egyedi szerződés, TAXUD/2013/DE/334, végleges jelentés, 2015. május.

(10) Európai Bizottság: A héamértékek reformjáról folytatott nyilvános konzultáció (javaslat tanácsi irányelvre a közös hozzáadottértékadó-rendszerről szóló 2006/112/EK tanácsi irányelvnek a héamértékek alkalmazásával kapcsolatos szabályok tekintetében történő módosításáról).

(11) EU VAT Action címmel (www.euvataction.org).

(12) E&Y: Assessment of the Application and Impact of the VAT Exemption for Importation of Small Consignment [A kisebb csomagok behozatalára vonatkozó héamentesség alkalmazásának és hatásának értékelése], 7. sz. egyedi szerződés, TAXUD/2013/DE/334, végleges jelentés, 2015. május.

(13) RAVAS – Retailers Against VAT Avoidance Schemes [Kiskereskedők az adóelkerülési szabályozások ellen] címmel (www.ravas.org.uk).

(14) www.vatfraud.org

(15) E&Y: Assessment of the Application and Impact of the VAT Exemption for Importation of Small Consignment [A kisebb csomagok behozatalára vonatkozó héamentesség alkalmazásának és hatásának értékelése], 7. sz. egyedi szerződés, TAXUD/2013/DE/334, végleges jelentés, 2015. május.